Folketing
2005-03-29

Først vil jeg oplyse hr. Morten Østergaard om, at antalsmæssigt er beskæftigelsen blandt indvandrere og deres efterkommere stigende i disse år. Antallet af beskæftigede indvandrere og deres efterkommere i den erhvervsaktive alder fra 16 til 65 år er faktisk stigende. Men jeg medgiver – og det er sådan set også det, der står klart og tydeligt i regeringsgrundlaget, og det er vi helt opmærksomme på – at vi slet ikke er færdige med at løse problemerne. Det er derfor, regeringen bl.a. har besluttet at lave en helt konkret handlingsplan for at sikre, at flere indvandrere og efterkommere kommer i beskæftigelse, så vi har fuldt tag om problemstillingen. Vi kan også se af de tilbagemeldinger, vi får fra bl.a. kommunerne, at netop fordi der nu kommer færre hertil, er det en opgave, som er mere overkommelig for kommunerne at løse, og det vil sige, at i dag har vi et meget bedre udgangspunkt for at løse problemerne.